《无馀居士斋壁有沈传师游道山岳麓诗石刻穆仲等和之因亦次韵》
宋代·司马朴

湘西胜景岂易论，群山腾闯万里奔。鹤泉一麓骞鹏噣，松风十里藏祇园。

当时侍御偶题写，笔力孰敢争雄尊。东京少年妙词藻，南阳旧族齐阴樊。

天心月胁出奇语，使我展读忘朝昏。差差戈剑隐一敌，落落旗鼓严千屯。

无馀居士厉幽志，细研六艺方专门。冻骭娇儿惯肠苋，啼饥瘦妇馀泪痕。

惟君德义允相惬，每穷道妙角与根。他人劝酒惊逐魂，二子频酌勤空樽。

醉中诗成渺江海，风外幡影徒飞翻。卷藏箧笥已戢戢，风生襟袖何轩轩。

嗟乎我亦有馀腐，陋哉羊政囚华元。

作者简介：陕州夏县人，字文季。司马宏子。少育于外祖范纯仁，以纯仁遗恩为官。累擢兵部侍郎。徽、钦二帝将北迁，朴贻书金人，请存立赵氏，金人惮之，挟以北去。徽宗死，服斩衰朝夕哭，金主义而不问。授行台左丞，辞之。后卒于真定。谥忠洁。